[{"text_idx": "#000000", "text": "Iga vaststu\u0308ndinu saab kingiks raamatu \u201cPisike puu\u201d"}, {"text_idx": "#000001", "text": "Ta\u0308na, 26. oktoobril annab kultuuriminister Indrek Saar Viljandimaa visiidi ka\u0308igus u\u0308le esimesed beebiraamatud \u201ePisike puu\u201c, mis on mo\u0303eldud kingitusena 2015. aastal ning ja\u0308rgnevatel aastatel Eestis su\u0308ndivatele lastele. Kinkeraamat, mille eesma\u0308rk on toetada laste lugemishuvi ja va\u0308a\u0308rtustada eesti lastekirjandust, jo\u0303uab oma uute omanikeni ko\u0303ikjal Eestis alates oktoobrist koosto\u0308o\u0308s kohalike omavalitsuste ning raamatukogudega. Kinkeraamatu on koostanud Eesti Lastekirjanduse Keskus ning rahastaja on Kultuuriministeerium."}, {"text_idx": "#000002", "text": "\u201eEesti jaoks on ta\u0308htis, et lapsed loeksid, et vanemad loeksid oma lastele ette. Et meil oleksid ilusad lasteraamatud, mis on meie omamaa suurepa\u0308raste kirjanike sulest kirjutatud ja oma silmapaistvate kunstnike illustreeritud. Olgu see ilus raamat su\u0308mboliks sellest su\u0308gavast kummardusest, millega riik va\u0308a\u0308rtustab igat Eestisse su\u0308ndinud last,\u201c u\u0308tles kultuuriminister Indrek Saar."}, {"text_idx": "#000003", "text": "\u201eRaamatusse \u201ePisike puu\u201c, mille nimi tuleneb Ott Arderi samanimelisest luuletusest, ning mis on u\u0308htlasi ka raamatu nimiluuletus, noppisime luuletusi ja jutte meie tuntud ja armastatud lastekirjanike loomingust. Siin on nii vanu, mitmele po\u0303lvele armsaks saanud, kui ka pa\u0308ris uusi lugusid, sekka ka mo\u0303ned muinasjutud ja liisusalmid, mille seovad tervikuks kunstnik Catherine Zaripi vo\u0303rratud pildid. Kokku sai see kimp just nii kirju, et puudutaks igau\u0308ht \u2013 nii raamatu ettelugejat, pisikest kuulajat kui ka noort lugejat,\u201c kirjeldas valminud kinkeraamatut Eesti Lastekirjanduse Keskuse direktor Triin Soone. \u201eVaevalt leidub va\u0308ikelast, kellele ei meeldi raamatuid vaadata vo\u0303i jutte ja luuletusi kuulata. See, nagu mistahes muu ma\u0308nguline tegevus, on lapse igapa\u0308evaelu loomulik osa ja tema arengu alus. Raamat on lapsele sama ta\u0308htis ma\u0308nguasi kui muud lelud. Meie, ta\u0308iskasvanute roll, on tuua raamatud laste ellu ja lasta neil lugemisest ro\u0303o\u0303mu tunda,\u201c lisas Soone."}, {"text_idx": "#000004", "text": "Raamatut \u201ePisike puu\u201c hakatakse u\u0308le andma kohalike omavalitsuste poolt korraldatavatel juba traditsiooniks kujunenud pidulikel u\u0308ritustel, kus tervitatakse uusi ilmakodanikke ja o\u0303nnitletakse vastseid lapsevanemaid. Lapsed, kes on su\u0308ndinud 2015. aastal, ning pole veel oma raamatut saanud, ning samuti need, kel pidulikul su\u0308ndmusel osaleda ei o\u0303nnestu, nende vanemad saavad po\u0308o\u0308rduda kohaliku raamatukogu poole oma lapse kingituse ka\u0308tte saamiseks."}, {"text_idx": "#000006", "text": "Beebidele mo\u0303eldud kinkeraamatu traditsiooni algatas 2007. aastal Eesti Lastekirjanduse Keskus raamatuga \u201eMinu esimene raamat\u201c. Aastatel 2008, 2009 ja 2012 kandis beebiraamat pealkirja \u201eLas laps loeb\u201c, raamatu koostaja Heiki Vilep, va\u0308ljaandja oli SA Kultuurileht. Alates 2015. aastast on kinkeraamatu koostaja ja va\u0308ljaandja taas Eesti Lastekirjanduse Keskus. Projekti rahastab Kultuuriministeerium."}]